BG Официален вестник на Европейския съюз C 181/5

Известие относно решенията на Общия съд от 15 септември 2016 г. по дела T80/14, T111/14 до T121/14 и T139/14 във връзка с Регламент за изпълнение (ЕС) № 1194/2013 на Съвета за налагане на окончателно антидъмпингово мито и окончателно събиране на временното мито, наложено върху вноса на биодизел от Аржентина и Индонезия, след като Органът за уреждане на спорове на Световната търговска организация прие препоръки и решения по спорове DS473 и DS480 (спорове „ЕС — антидъмпингови мерки за биодизела“)

(2018/C 181/05)

Решения

На 15 септември 2016 г. Общият съд на Европейския съюз („Общият съд“) постанови решения по дела T80/14, T111/14 до T121/14 (1) и T139/14 (2) („решенията“) за отмяна на членове 1 и 2 от Регламент за изпълнение (ЕС) № 1194/2013 на Съвета от 19 ноември 2013 г. за налагане на окончателно антидъмпингово мито и окончателно събиране на временното мито, наложено върху вноса на биодизел с произход от Аржентина и Индонезия (3) („първоначалния регламент“), доколкото те се прилагат към заявителите в тези дела („засегнатите производители износители“) (4). Първоначално Съветът на Европейския съюз обжалва решенията. Обжалванията обаче бяха премахнати от Регистъра на Съда на Европейския съюз на 2 и 5 март 2018 г. (5) след решението на Съвета да ги оттегли. Поради това решенията станаха окончателни и задължителни от датата на постановяването им.

Общият съд отсъди, че институциите не са установили в необходимата степен, че е било налице значително изкривяване на цените на основните суровини, използвани за производството на биодизел в Аржентина и Индонезия, вследствие на диференциална данъчна експортна система, която е прилагала различни данъчни ставки към суровините и биодизела. Той постанови, че институциите не е трябвало да вземат предвид, че цената на суровините не е била обективно отразена в документите на съответните аржентински и индонезийски производители износители, и е трябвало да вземат предвид тези документи при конструиране на нормална стойност за биодизела, произведен в Аржентина и Индонезия.

След решенията на Общия съд Органът за уреждане на спорове на СТО (ОУС) на 26 октомври 2016 г. прие доклада на експертната група, изменен с доклада на Апелативния орган („докладите за Аржентина“) (6), по спора „Европейски съюз — антидъмпингови мерки за биодизела от Аржентина (DS473)“. На 28 февруари 2018 г. ОУС прие също така доклада на експертната група по спора „Европейски съюз — антидъмпингови мерки за биодизела от Индонезия (DS480)“ („доклада за Индонезия“) (7).

В докладите за Аржентина и Индонезия се установи, наред с другите неща, че корекцията на разходите, извършена от Съюза в първоначалния регламент, е несъвместима с разпоредбите на СТО. Освен това в доклада за Индонезия се стигна до заключението, че в противовес на разпоредбите на СТО Съюзът не е определил таван за печалбата при изчисление на дъмпинговите маржове. Наред с това в доклада за Индонезия също така се установи, че са били налице някои несъгласувани аспекти при изчисленията за конкретни дружества, както и допълнителни точки за въпросите във връзка с вредата.

Вследствие на докладите за Аржентина Комисията започна преглед (8) съгласно член 1, параграф 3 от Регламент (ЕС) 2015/476 на Европейския парламент и на Съвета (9) („прегледа“). След прегледа Комисията прие Регламент за изпълнение (ЕС) 2017/1578 за изменение на първоначалния регламент за изпълнение („регламент за изменение“) (10).

При започване на прегледа Комисията съобщи, че счита за целесъобразно да разгледа последиците от констатациите от докладите за Аржентина и за мерките върху биодизела от Индонезия, тъй като изглеждаше, че правното тълкуване от докладите за Аржентина касае и разследването относно Индонезия.

Въпреки това при прегледа Комисията получи няколко коментара от заинтересовани страни относно, наред с другото, приложимостта на тълкуването от докладите за Аржентина към мерките върху биодизела от Индонезия. Комисията счете, че анализът на коментарите във връзка с Индонезия изисква повече време, и реши да не включва разглеждането на Индонезия в регламента за изменение, а вместо това да остави отворен прегледа, доколкото се отнася до Индонезия.

Последици

Съгласно член 266 от ДФЕС институциите на Съюза трябва да предприемат необходимите мерки, за да изпълнят решенията на Общия съд. Отчита се обстоятелството, че при процедура, включваща няколко административни етапа, отмяната на един от тях не води до отмяна на цялата процедура (11). Антидъмпинговото разследване е пример за подобна процедура, протичаща на няколко етапа.

Съгласно съдебната практика на Съда процедурата за замяна на отменен акт може да се възобнови непосредствено на етапа, в който е възникнала незаконосъобразността. При изпълнение на решенията институциите на Съюза имат възможността да коригират аспектите от първоначалния регламент, които са довели до отмяната му по отношение на засегнатите производители износители (12).

Комисията следва да съблюдава не само оперативната част на решенията, но и да вземе предвид мотивите, довели до тези решения и съставляващи основата им, тъй като те са необходими, за да се определи точният смисъл на постановеното в оперативната част (13). Другите констатации в първоначалния регламент, които не са били оспорени в съответните срокове или които са били оспорени, но отхвърлени в решенията на Общия съд, и поради това не са довели до отмяна на оспорвания регламент, остават валидни.

За да изпълни задълженията си, Комисията възобновява антидъмпинговото разследване относно вноса на биодизел с произход от Аржентина и Индонезия непосредствено на етапа, на който е възникнала незаконосъобразността. В този случай, тъй като не се взе предвид цената на суровините, отразена в документите на аржентинските и индонезийските производители износители, това следва да се преразгледа с оглед на решенията.

Освен това Комисията има задължението да приведе антидъмпинговите мерки върху вноса на биодизел от Аржентина и Индонезия в съответствие с препоръките и решенията в докладите на ОУС на СТО.

Също така отмяната от страна на Общия съд на първоначалния регламент по отношение на засегнатите производители износители засяга също валидността на регламента за изменение. Тъй като с него се внесоха изменения в регламент, който междувременно беше отменен, самият той стана нищожен и неприложим във връзка със засегнатите производители износители.

Комисията може да вземе решение да не ограничава настоящото възобновяване на антидъмпинговата процедура до засегнатите производители износители и да разшири констатациите за всички производители износители от Аржентина и Индонезия. Освен това при възобновяване на процедурата следва да се отчетат не само мотивите от решенията, но и констатациите от докладите за Аржентина и Индонезия.

Възобновяване на процедурата

Поради това Комисията възобновява антидъмпинговото разследване относно вноса на биодизел с произход от Аржентина и Индонезия, довело до приемане на първоначалния регламент, и приключва прегледа в ход, доколкото е засегната Индонезия (14).

Писмени изявления и възможност за изслушване

Всички производители износители и промишлеността на Съюза се приканват да изложат становищата си и да предоставят информация, както и доказателства в нейна подкрепа. Освен ако е посочено друго, тази информация и доказателствата в нейна подкрепа трябва да бъдат получени от Комисията в срок до три седмици след датата на публикуване на настоящото известие в Официален вестник на Европейския съюз.

Заинтересованите страни могат също да поискат да бъдат изслушани от службите на Комисията, на които е възложено разследването. Исканията за изслушване по въпроси, отнасящи се до началния етап на разследването, трябва да бъдат подадени в писмена форма и да посочват причините за искането в срок до 15 дни след датата на публикуване на настоящото известие.

Указания за представяне на писмени изявления и за изпращане на кореспонденция

Информацията, предоставена на Комисията за целите на разследванията за търговска защита, не следва да бъде обект на авторско право. Преди да представят на Комисията информация и/или данни, които са обект на авторско право на трета страна, заинтересованите страни трябва да поискат специално разрешение от носителя на авторското право, с което изрично се позволява: а) Комисията да използва информацията и данните за целите на настоящата процедура за търговска защита и б) информацията и/или данните да бъдат предоставени на заинтересованите страни по настоящото разследване по начин, който им позволява да упражнят правото си на защита.

Всички писмени изявления и кореспонденцията, предоставени от заинтересованите страни, за които се изисква поверително третиране, се обозначават с „Limited“ (15).

В съответствие с член 19, параграф 2 от Регламент (ЕС) 2016/1036 на Европейския парламент и на Съвета (16) („основния регламент“) от заинтересованите страни, предоставящи обозначена с „Limited“ информация, се изисква да представят неповерителни резюмета, обозначени с „For inspection by interested parties“. Тези резюмета следва да бъдат достатъчно подробни, за да позволят разбиране в приемлива степен на същността на предоставената на поверителна основа информация. Ако заинтересована страна, която предоставя поверителна информация, не представи нейно неповерително резюме в изисквания формат и с необходимото качество, тази информация може да не бъде взета предвид.

Заинтересованите страни се приканват да правят всички изявления и да подават всички искания по електронна поща, включително сканирани пълномощни и удостоверения, с изключение на обемни отговори, които трябва да бъдат предадени на CD-ROM или DVD на ръка или с препоръчана поща. Чрез използване на електронна поща заинтересованите страни изразяват съгласието си с правилата, приложими за подаване в електронен формат, съдържащи се в документа „КОРЕСПОНДЕНЦИЯ С ЕВРОПЕЙСКАТА КОМИСИЯ ПО СЛУЧАИ ЗА ТЪРГОВСКА ЗАЩИТА“, публикуван на уебсайта на Генерална дирекция „Търговия“: http://trade.ec.europa.eu/doclib/docs/2014/june/tradoc_152563.pdf. Заинтересованите страни трябва да посочат своето име, адрес, телефонен номер и валиден адрес на електронна поща и следва да гарантират, че предоставеният адрес на електронна поща е функциониращ официален служебен адрес, който се проверява ежедневно. След като данните за контакт бъдат предоставени, Комисията ще осъществява комуникацията със заинтересованите страни само по електронна поща, освен ако те изрично поискат да получават всички документи от Комисията посредством друго средство за комуникация или освен ако естеството на документа, който трябва да бъде изпратен, изисква използването на препоръчана поща. За повече информация относно правилата за кореспонденция с Комисията, включително принципите, които се прилагат по отношение на изявленията, подадени по електронна поща, заинтересованите страни следва да направят справка с указанията за комуникация със заинтересованите страни, посочени по-горе.

Адрес на Комисията за кореспонденция:

European Commission Directorate-General for Trade Directorate H Office: CHAR 04/034 1049 Bruxelles/Brussel BELGIQUE/BELGIË Електронна поща: TRADE-AD593A-BIODIESEL@ec.europa.eu

Неоказване на съдействие

В случай че заинтересована страна откаже достъп до необходимата информация, не я предостави в срок или значително възпрепятства разследването, заключенията, независимо дали са положителни, или отрицателни, може да бъдат направени въз основа на наличните факти в съответствие с член 18 от основния регламент.

Ако се установи, че заинтересована страна е предоставила невярна или подвеждаща информация, тази информация не се взима предвид и се използват наличните факти.

Ако заинтересована страна не оказва съдействие или оказва само частично съдействие и поради това заключенията се основават на наличните факти в съответствие с член 18 от основния регламент, резултатът от разследването може да бъде по-малко благоприятен за тази страна, отколкото ако тя е оказала съдействие.

Ако отговорът не бъде изпратен на електронен носител, това не се счита за неоказване на съдействие, при условие че заинтересованата страна докаже, че предоставянето на отговор под тази форма би довело до неоправдана допълнителна тежест или неоправдани допълнителни разходи. Заинтересованата страна следва незабавно да се свърже с Комисията.

Служител по изслушванията

Заинтересованите страни могат да поискат намесата на служителя по изслушванията при търговските процедури. Служителят по изслушванията действа като посредник между заинтересованите страни и службите на Комисията, на които е възложено разследването.

Служителят по изслушванията разглежда искания за достъп до досието, спорове относно поверителността на документите, искания за удължаване на сроковете и всякакви други искания относно правата на защита на заинтересованите страни и от трети страни, които могат да бъдат подадени по време на процедурата. Всички искания трябва да се подадат своевременно, за да не затрудняват правилното протичане на процедурата.

Служителят по изслушванията може да организира изслушване и да действа като медиатор, за да гарантира, че заинтересованите страни упражняват изцяло правата си на защита.

Искането за изслушване от служителя по изслушванията следва да бъде отправено в писмена форма и да посочва основанията за целта.

Служителят по изслушванията ще предостави също така възможност за провеждане на изслушване на страните, което да позволи да бъдат представени различни гледни точки и да бъдат изложени контрааргументи по въпроси, свързани, наред с другото, с изпълнението на решението.

За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на Генерална дирекция „Търговия“: http://ec.europa.eu/trade/trade-policy-and-you/contacts/hearing-officer/.

Обработка на личните данни

С всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета (17).

Информация за митническите органи

Окончателните антидъмпингови мита, заплащани съгласно първоначалния регламент върху вноса на биодизел, понастоящем класиран в кодове по КН ex 1516 20 98 (кодове по ТАРИК 1516209821, 1516209829 и 1516209830), ex 1518 00 91 (кодове по ТАРИК 1518009121, 1518009129 и 1518009130), ex 1518 00 95 (код по ТАРИК 1518009510), ex 1518 00 99 (кодове по ТАРИК 1518009921, 1518009929 и 1518009930), ex 2710 19 43 (кодове по ТАРИК 2710194321, 2710194329 и 2710194330), ex 2710 19 46 (кодове по ТАРИК 2710194621, 2710194629 и 2710194630), ex 2710 19 47 (кодове по ТАРИК 2710194721, 2710194729 и 2710194730), 2710 20 11, 2710 20 15, 2710 20 17, ex 3824 99 92 (кодове по ТАРИК 3824999210, 3824999212, 3824999220), 3826 00 10 и ex 3826 00 90 (кодове по ТАРИК 3826009011, 3826009019 и 3826009030), произведен от засегнатите производители износители, посочени в таблицата по-долу, и временните мита, окончателно събрани съгласно член 2 от посочения регламент, следва да бъдат възстановени или опростени. Възстановяването или опрощаването трябва да се изиска пред националните митнически органи съгласно приложимото митническо законодателство.

Допълнителен код по ТАРИК Аржентина Unitec Bio SA, Buenos Aires B785 (*1) Molinos Agro SA, Buenos Aires B784 Oleaginosa Moreno Hermanos SACIFI y A, Bahia Blanca B784 Vicentin SAIC, Avellaneda B784 Aceitera General Deheza SA, General Deheza B782 Unitec Bio SA, Buenos Aires B782 Cargill SACI, Buenos Aires B785 (*1) Louis Dreyfus Commodities S.A., Buenos Aires B783 Индонезия PT Pelita Agung Agrindustri, Medan B788 PT Ciliandra Perkasa, Jakarta B786 PT Wilmar Bioenergi Indonesia, Medan B789 PT Wilmar Nabati Indonesia, Medan B789 PT Musim Mas, Medan B787

Оповестяване

Впоследствие всички производители износители и промишлеността на Съюза ще бъдат информирани за констатациите от това разследване и ще им бъде предоставена възможност за коментар.

(1) ОВ C 402, 31.10.2016 г., стр. 28.

(2) ОВ C 392, 24.10.2016 г., стр. 26.

(3) ОВ L 315, 26.11.2013 г., стр. 2.

(4) Аржентински производители износители Unitec Bio SA, Molinos Rio de la Plata SA, Oleaginosa Moreno Hermanos SACIFI y A, Vicentin SAIC, Aceitera General Deheza SA, Bunge Argentina SA, Cargill SACI, Louis Dreyfus Commodities S.A. (LDC Argentina SA) и индонезийски производители износители PT Pelita Agung Agrindustri, PT Ciliandra Perkasa, PT Wilmar Bioenergi Indonesia, PT Wilmar Nabati Indonesia, PT Perindustrian dan Perdagangan Musim Semi Mas (PT Musim Mas).

(5) Определения на председателя на Съда от 15 февруари 2018 г. по съединени дела C602/16 P и C607/16 P до C609/16 P и от 16 февруари 2018 г. по дела C603/16 P до C606/16 P.

(6) СТО, доклад на Апелативния орган, AB-2016-4, WT/DS473/AB/R, 6 октомври 2016 г., и СТО, доклад на експертната група, WT/DS473/R, 29 март 2016 г.

(7) СТО, доклад на експертната група, WT/DS480/R, 25 януари 2018 г.

(8) Известие за започване във връзка с антидъмпинговите мерки, които са в сила по отношение на вноса на биодизел с произход от Аржентина и Индонезия, след приетите препоръки и решения на Органа за уреждане на спорове на Световната търговска организация по спора „ЕС — антидъмпингови мерки по отношение на биодизела“ (DS473) (ОВ C 476, 20.12.2016 г., стр. 3).

(9) Регламент (ЕС) 2015/476 на Европейския парламент и на Съвета от 11 март 2015 г. относно мерките, които Съюзът може да вземе след доклад, приет от Органа за уреждане на спорове на СТО, относно антидъмпингови и антисубсидийни въпроси (ОВ L 83, 27.3.2015 г., стр. 6).

(10) Регламент за изпълнение (ЕС) 2017/1578 на Комисията от 18 септември 2017 година за изменение на Регламент за изпълнение (ЕС) № 1194/2013 за налагане на окончателно антидъмпингово мито и окончателно събиране на временното мито, наложено върху вноса на биодизел с произход от Аржентина и Индонезия (ОВ L 239, 19.9.2017 г., стр. 9).

(11) Дело T2/95 Industrie des poudres sphériques (IPS)/Съвет, [1998] ECR II-3939.

(12) Дело C458/98 Р Industrie des poudres sphériques (IPS)/Съвет, [2000] ECR I-08147.

(13) Дело T89/00 Europe Chemi-Con (Deutschland) GmbH/Съвет, [2002] ECR II-3651, стр. 39.

(14) Вж. бележка под линия 8.

(15) Документ, който е обозначен с „Limited“, се счита за поверителен в съответствие с член 19 от Регламент (ЕС) 2016/1036 на Европейския парламент и на Съвета (ОВ L 176, 30.6.2016 г., стр. 21) и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение). Той е също така защитен документ в съответствие с член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).

(16) Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (ОВ L 176, 30.6.2016 г., стр. 21).

(17) Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).

(*1) B785 е допълнителен код по ТАРИК, публикуван в Регламент за изпълнение (ЕС) № 1194/2013 на Съвета. Допълнителният код по ТАРИК, който понастоящем е свързан с тези дружества, е С330.